Jalkapallon Ykkösessä nähtiin poikkeuksellinen tilanne lauantain kierroksella, kun FC Hakan ja FC KTP:n ottelu keskeytettiin avausjaksolla 18 minuutin kohdalla erotuomari Mohammed Al-Emaran päätöksellä katsomosta kuuluneen rasistisen huutelun vuoksi.

Pelaajat palasivat noin kymmenen minuutin tauon jälkeen pukukopista takaisin kentälle ja peli saatiin jatkumaan. Huutelija poistettiin katsomosta.

Haka johti ottelua keskeytyshetkellä 1–0 ja avausjakson jälkeen 2–0.

Tilannetta kommentoi Twitterissä myös paikalla oleva Veikkausliigan viestintäpäällikkö Pyry Waltari.

– Tuomari kuuli olutkatsomosta rasistisen huudon, halusi että huutelija poistetaan ja pisti joukkueet koppiin kymmeneksi minuutiksi. Huutelija löytyi, tiedot otettiin ylös ja poistettiin alueelta ennen kuin peli jatkui, kertoi kotijoukkue Hakan tapahtumapäällikkö Asko Jussila.

Yleisöä myös ohjeistettiin kenttäkuulutuksella.

– Tämä on normikäytäntö. Kaikilla paikkakunnilla on peleissä turvaohjeet, joita käytetään, jos jotain tapahtuu, Jussila sanoi.

Haka voitti 3-0. Ottelua oli seuraamassa 1 205 katsojaa.

Muokattu klo 17.05: lisätty tapahtumapäällikön kommentit ja ottelun lopputulos.

Lue myös:

”Voittaessamme olen saksalainen, mutta häviön jälkeen olen maahanmuuttaja” – Saksan jalkapallomaajoukkueen tähden lopettamisilmoitus aiheutti kohun, jota joutui kommentoimaan valtionjohtokin